《读留侯传书后》
清代·张廷寿

终始心为韩，美哉文成志。韩亡乃归汉，出处必以义。

大义经激发，曷敢生退避。副车一击之，大索咸阳地。

亡命竟保全，此事关天意。圯桥黄石公，踪迹太诡异。

一卷阴符经，作用判为二。何须从景驹，无宁事刘季。

长事帷幕间，六合收指臂。复韩宜说楚，抗论明义利。

横阳君成贤，敢请归以事。天心固有在，成也中道弃。

谒者高阳生，倡立六国嗣。窃念六国中，韩宜拜其赐。

胡为借箸筹，竟拂此君议。立韩终不久，适为楚所饵。

以是知侯心，计之亦巳閟。鸟啄既堪悉，鸱夷更可愧。

鸟尽弓不藏，终招人主忌。信何囚且醢，此事由自致。

百尔方寒心，况敢居尸位。四皓荐诸庭，可代厥躬悴。

岂慕万户侯，谷城聊自庇。明哲能保身，辟谷实虚伪。

作者简介：原名紫文，字少槎，号曼生，又号曼仙，元灏子，同治丙寅岁贡。著有独学庵诗草。少槎姑丈为月槎先生令子。悔余老人宅相才高学博，弱冠知名，有诗书画三绝之称，惟恃才傲物不谐于俗。惜中年以前诗作，散佚殆尽，友人陈季鸣竭力搜罗，得若干首为一集，并从燕侨斋偶存稿中得序一篇，冠之于首以待梓云。